คนหิว เกมกระหาย

***คนหิว เกมกระหาย*** () เป็นภาพยนตร์ไทยแนวดราม่า ระทึกขวัญ ที่ออกฉายในปี พ.ศ. 2566 กำกับและเขียนบทโดย สิทธิศิริ มงคลศิริ นำแสดงโดย ชุติมณฑน์ จึงเจริญสุขยิ่ง, นพชัย ชัยนาม และกรรณ สวัสดิวัตน์ ณ อยุธยา ภาพยนตร์เรื่องนี้นับเป็นภาพยนตร์ไทยเรื่องแรกที่ติดอันดับ Global Top 10 Films ที่ไม่ใช่เสียงภาษาอังกฤษจากการจัดอันดับของ top10.netflix.com และในการจัดอันดับภาพยนตร์ที่ไม่ใช่เสียงภาษาอังกฤษที่ได้รับความนิยมมากที่สุดโดยคิดเฉพาะ 28 วันแรกที่ฉายทางเน็ตฟลิกซ์ ณ เดือนพฤษภาคม พ.ศ. 2566 จัดอยู่ในอันดับที่ 8 สูงสุดตลอดกาลโดยมีจำนวนชั่วโมงรวมที่คนรับชมมากถึง 80,910,000 ชั่วโมง

## เนื้อเรื่อง
ออยเป็นกุ๊กหลักที่ร้านอาหารริมทางของครอบครัว เธอถูกทาบทามโดยโตน ซึ่งเป็นผู้ช่วยเชฟรุ่นน้องของทีม Hunger ซึ่งเป็นร้านอาหารแบบอาหารชั้นสูงที่ดูแลโดยเชฟชื่อดังพอล ออยที่เริ่มไม่พอใจกับทิศทางชีวิตตัวเองหลังจบมัธยมปลายจึงตอบตกลงไปทดสอบฝีมือแข่งกับเด็กที่จบโรงเรียนทำอาหารมาโดยตรง พอลให้ทั้งคู่ทำข้าวผัดและตัดสินใจจ้างออยเพราะเธอมีความเข้าใจในเทคนิคการทำอาหารที่ลึกซึ้งกว่าและมีทักษะการใช้กระทะที่ยอดเยี่ยม

ในการเตรียมงานปาร์ตี้วันเกิดส่วนตัวของอดีตนายพล พอลสั่งให้ออยแล่และทอดเนื้อวากิวให้ได้ตามมาตรฐานที่เข้มงวดสุด ๆ หลังจากล้มเหลวหลายครั้งจนเดินหนีไปด้วยความหงุดหงิด เธอก็กลับมาฝึกทอดเนื้อทั้งคืนจนพอลยอมรับ ในงานปาร์ตี้ออยโชว์ฝีมือทอดเนื้อต่อหน้าแขกซึ่งรวมถึงนักธุรกิจชื่อโตสคู่แข่งของพอล ระหว่างที่ออยทำงานร่วมกับพอลที่กัดไม่ปล่อยเธอก็ได้เรียนรู้เทคนิคการทำอาหารเพิ่มเติมจากโตน

ตื้อผู้เชี่ยวชาญด้านซุปของ Hunger ถูกไล่ออกฐานขโมยวัตถุดิบ ทำให้ผู้ช่วยเชฟชื่อแดงต้องมารับหน้าที่แทนในงานถัดไป แต่พอลกลับเทซุปทิ้งแล้วทำใหม่โดยใช้วัตถุดิบราคาถูกเท่าที่มีเพราะเขาสัมผัสได้ถึงรสกุ้งในซุป ทั้งที่เตือนแล้วว่าลูกสาวของลูกค้าแพ้อาหารทะเล พอลรู้ทันว่าแดงจงใจวางยาเพราะอิจฉาเชฟรุ่นใหม่ แดงเลยใช้มีดแทงพอลแล้วหนีไป ออยไปเยี่ยมพอลที่โรงพยาบาล ซึ่งพอลได้เล่าเหตุผลที่เขากลายมาเป็นเชฟ แม่ของเขาเคยเป็นคนรับใช้ให้เศรษฐีและต้องชดใช้เงินตอนที่เขาทำโหลคาเวียร์แตก เหตุการณ์นั้นทำให้พอลรู้ว่าคนรวยมองอาหารเป็นแค่สัญลักษณ์ทางชนชั้นเขาจึงตั้งเป้าจะเป็นเชฟที่ดังจนคนรวยต้องยอมลดตัวลงมาหา ออยเริ่มสะเทือนใจเมื่อพ่อของเธอป่วยหนักและมารู้ความจริงว่าลูกค้าก่อนหน้าของ Hunger คือผู้บริหารที่ติดหนี้ท่วมหัวจนฆ่ายกครัวหลังจากกินมื้อสุดท้าย

หลังจากที่พอลพาทีม Hunger ไปทำอาหารจากการล่าสัตว์ผิดกฎหมายและปรุงนกเงือกจากอุทยานแห่งชาติ ออยและโตนจึงตัดสินใจลาออก ออยได้รับจ้างเป็นหัวหน้าเชฟที่ร้าน Flame ของโตสจนโด่งดังในขณะที่ร้านของโตนไปไม่รอด ต่อมาดาราชื่อมิลค์กี้ได้จ้างทั้งออยและพอลมาทำอาหารในงานวันเกิดจนกลายเป็นการประชันฝีมือกันเพื่อแย่งชิงความเลื่อมใสจากแขก สุดท้ายพอลชนะด้วยการเสิร์ฟซุปธรรมดา ๆ โดยเขาบอกออยว่าที่เขาชนะไม่ใช่เพราะอาหารดีกว่าแต่เป็นเพราะชื่อเสียงของเขา พอลถูกขัดจังหวะเมื่อโตนปล่อยคลิปที่พอลปรุงนกเงือกจนทำให้เชฟถูกจับ โตสสารภาพว่าเขาและโตนร่วมมือกันเพื่อทำลายพอลและปั้นออยขึ้นมาแทน ออยที่เริ่มหมดศรัทธาจึงลาออกจากร้าน Flame และกลับไปทำอาหารที่ร้านของครอบครัวเหมือนเดิม

## นักแสดง
* ชุติมณฑน์ จึงเจริญสุขยิ่ง แสดงเป็น ออย
* นพชัย ชัยนาม แสดงเป็น พอล
* กรรณ สวัสดิวัตน์ ณ อยุธยา แสดงเป็น โตน
* ภูมิภัทร ถาวรศิริ แสดงเป็น อู๋
* วฤธ ลีสวรรค์ แสดงเป็น ทศ
* อิษยา ฮอสุวรรณ

## การสร้าง
### การพัฒนา
คงเดช จาตุรันต์รัศมี เป็นผู้อำนวยการสร้างและร่วมเขียนบทภาพยนตร์กับ สิทธิศิริ มงคลศิริ ผู้รับหน้าที่กำกับ ทั้งสองสนใจการสร้างภาพยนตร์ที่เกี่ยวกับอาหารก่อนการวางแผนงานสร้าง คงเดชกล่าวกับ*ไทยรัฐพลัส* ว่าภาพยนตร์อาหารไทยมีน้อยและมีความเป็นอนุรักษ์นิยมสูง จึงเกิดการปรึกษากันกับสิทธิศิริและยื่นแผนงานสร้างให้แก่เน็ตฟลิกซ์ ในขั้นตอนก่อนการผลิต (pre-production) ทีมสร้างได้ที่ปรึกษาด้านอาหาร ชาลี กาเดอร์ จากการไปทานที่ร้านอาหารของเขา

### การคัดนักแสดง
คงเดชและสิทธิศิริกล่าวถึงการคัดนักแสดงของตัวละครหลักอย่างออยและเชฟพอลว่า พวกเขาเห็นความพร้อมทุ่มเทในการรับบทเป็นตัวละครดังกล่าวได้ ดังนั้นทั้งชุติมณฑน์และนพชัยที่ต่างมีทักษะการแสดงในผลงานก่อนหน้าที่ยอดเยี่ยมจึงได้รับการคัดเป็นนักแสดงนำของเรื่อง

### การถ่ายทำ

## การตอบรับ
ภาพยนตร์ได้รับอัตราเห็นชอบร้อยละ 85 จากเว็บไซต์รวบรวมปริทัศน์*[[รอตเทนโทเมโทส์]]* โดยยึดจากบทปริทัศน์ 13 บท

อลิน ทองประสม จาก*แบไต๋* ติความไม่สมเหตุสมผลของบทภาพยนตร์และอธิบายความรู้สึก "ไม่สุด" ของการพัฒนาบทและตัวละคร ขณะที่ชื่นชมการแสดงของชุติมณฑน์และงานศิลป์ Ruchika Bhat จาก*ฟิล์มฟูจิทีฟส์* กล่าวว่าในภาพยนตร์ตัวอย่างของเรื่องให้ความรู้สึกเหมือนภาพยนตร์เรื่อง*[[เมนูสยอง]]* (The Menu) ที่เพิ่มบริบททางวัฒนธรรมไทยเข้าไป แต่ในตัวภาพยนตร์นั้นกลับรู้สึกเบื่อหน่ายกับจังหวะของการดำเนินเรื่องที่ช้าและระมัดระวังเกินไปแม้จะสามารถสร้างสิ่งที่ดูน่าประหลาดใจได้ Akash Deshpande จาก*ไฮออนฟิล์มส์* ชื่นชมการนำเสนอชนชั้นทางสังคมผ่านอาหารและการกำกับของสิทธิศิริในฉากห้องครัว แต่ติการอิงการเร้าอารมณ์ (sentimentality) มากกว่าการให้ความเข้าใจอย่างลึกซึ้งของแก่นเรื่อง Vikas Yadav จาก*มิดการ์ดไทมส์* ยกย่องการตัดต่อที่ช่วยสื่อความดุเดือดและ "บรรยากาศของระบอบเผด็จการ" ภายในห้องครัว ขณะที่ชี้ให้เห็นถึงการดำเนินเรื่องบนแนวคิดการนำเสนอสถานะทางสังคมผ่าน "อาหารที่ทาน" ซ้ำไปซ้ำมาโดยไม่ใส่ความแปลกใหม่ลงไป James Marsh จาก*[[เซาต์ไชนามอร์นิงโพสต์]]* สังเกตว่าผลงานการกำกับภาพยนตร์แนวสยองขวัญของสิทธิศิริทำให้การพรรณาความร่ำรวยและเอกสิทธิ์ของชนชั้นทางสังคมที่โหดร้ายนั้นได้อย่างชัดเจน แต่ชี้ว่าภาพยนตร์ไม่สามารถนำเสนอแนวคิดใหม่ได้

เขียนให้แก่*ซินีมาเอสเคปปิสต์* JM Sarmiento ชื่นชมการแสดงของชุติมณฑน์และชี้ให้เห็นถึงความสัมพันธ์ของแก่นเรื่องระหว่าง*[[ชนชั้นปรสิต]]* และ *[[มันยอร์ชมาก]]* (Triangle of Sadness) เอมมา ไวน์ จาก*เรดีสเตดีคัต* ชื่นชอบการพัฒนาตัวละครของออย ชื่นชมการแสดงของนพชัย และการกำกับฉากตึงเครียดระหว่างตัวละครหลัก ออยและเชฟพอล ของสิทธิสิริ

กิติกร เพ็ญโรจน์ ประธานเจ้าหน้าที่บริหาร บริษัท เฮลิโคเนีย เอช กรุ๊ป จำกัด ผู้ผลิตรายการเกมโชว์ทำอาหารหลายรายการในประเทศไทยที่มีชื่อเสียงหลายรายการ วิจารณ์ภาพยนตร์ว่า "เป็นหนังที่ไม่ให้เกียรติกับอาชีพ และความทุ่มเทของคำว่า "เชฟ" "

## อ้างอิง

หมวดหมู่:ภาพยนตร์ไทยที่ออกฉายในปี พ.ศ. 2566
หมวดหมู่:ภาพยนตร์ไทย
หมวดหมู่:ภาพยนตร์ต้นฉบับของเน็ตฟลิกซ์
หมวดหมู่:ผลงานต้นฉบับภาษาไทยของเน็ตฟลิกซ์
หมวดหมู่:ภาพยนตร์ภาษาไทยในคริสต์ทศวรรษ 2020
หมวดหมู่:ภาพยนตร์ที่ออกฉายในปี พ.ศ. 2566
หมวดหมู่:ภาพยนตร์ชีวิตไทย